|  |  |
| --- | --- |
| **ROKODELSKA PANOGA** | **Rezbarstvo in intarzerstvo** |
| **POVZETEK**  |
| Posebni panogi estetske obdelave lesa v rokodelski dejavnosti sta intarzerstvo in rezbarstvo. Intarzija je krasilna tehnika pohištva, katere posebnost je vstavljanje različnih oblik, velikosti in vrst lesa ter drugih materialov (npr. slame, kamna) v osnovni leseni izdelek. Rezbarstvo je oblikovanje osnovnega lesenega kosa z različnimi rezili.  |
| **OPIS PANOGE** |
| Umetnostna obrt oblikovanja lesa je na Slovenskem poznana že od poznega srednjega veka naprej. Izdelava rezljanih in z intarzijami okrašenih delov pohištva ter druge notranje opreme je dosegla vrhunec v 17. stol. Od 18. stol. so svoja dela krasili lesni obrtniki, v 18. in 19. stol. pa so ob delavnicah za cerkveno, grajsko in meščansko opremo rezbarili tudi številni samouki. Rezbarstvo je umetniško ali obrtniško oblikovanje predvsem lesa z rezilom, namenjeno olepšavi. Lesene rezbarije krasijo pohištvo, drugo notranjo opremo in majhne predmete, ki izstopajo s svojimi značilnimi ročno izrezljanimi motivi. Rezbarjenje se začne z izbiro kosa lesa približne velikosti in oblike bodoče figure ali več kosov lesa, če gre za večje skulpture. Ko je splošna oblika narejena, lahko rezbar uporablja različna orodja za ustvarjanje podrobnosti. Ko so bili narejeni drobnejši elementi, rezbar konča površino. Izbrana metoda je odvisna od želene kakovosti površine. Osnovno orodje in pripomočki, ki jih rezbar uporablja pri svojem delu, so: rezbarski nožek, rezbarska dleta, rezbarska žaga, oprema za ostrenje ter drugi rezbarski dodatki.Druga panoga, namenjena estetskemu oblikovanju lesa, je krasilna tehnika – intarzerstvo. Intarzije so okrasni vložki v lesu, sestavljeni iz različnih drevesnih vrst (tudi kamna, slame), predvsem pa drugačne teksture in barve od osnovnega izdelka. Beseda intarzija izhaja iz latinske besede interserere, kar pomeni vstaviti. Intarzija je tehnika obdelave lesa, ki uporablja različne oblike, velikosti in vrste lesa, da bi skupaj ustvarila mozaično sliko z iluzijo globine. Pri tem rokodelec intarzer upošteva njihove naravne vzorce zrn in barvo (lahko vključuje uporabo madežev in barvil) za ustvarjanje razlik v vzorcu. Po izbiri posebnih vrst lesa, ki se bodo uporabljali v vzorcu, se vsak kos posebej nareže v ustrezne oblike in vstavi. Včasih vzorci ustvarjajo večjo ali manjšo globino. Ko so posamezni kosi popolni, se zložijo skupaj kot sestavljanka in prilepijo na leseno podlago, ki se včasih odreže v obliki prihodnje slike.Tako rezbarstvo kot intarzerstvo dandanes predstavljata sintezo rokodelskega in umetniškega ustvarjanja na področju pohištva, notranje opreme ter okrasnih in uporabnih predmetov (npr. golobi kot upodobitve Svetega duha, leseni modeli za oblikovanje medenega peciva ali masla, jaslice, kipi, svečniki, okvirji, glasbila ...). Spretnost izdelovanja rezbarskih izdelkov in intarzij (lesne, slamnate, kovinske, kamnite intarzije) se uporablja tudi za potrebe ohranjanja dediščine (restavratorstvo). |
| **EVALVACIJA PANOGE** |
| **Vidik rokodelskih in obrtniških znanj, spretnosti in veščin**  | Dejavnosti izdelave rezbarskih izdelkov in intarzij zahtevajo tehnološko znanje in poznavanje najrazličnejših vrst uporabljenega materiala in njihovih lastnosti, prav tako tudi smisel za oblikovanje. Vrhunsko rokodelsko ustvarjanje pa zahteva veliko prakse in učenja od drugih bolj izkušenih mojstrov. Panogi kot taki nista vključeni v formalni izobraževalni sistem. Veliko rokodelcev je končalo formalno izobraževanje s področja obdelovanja lesa, večina je v rezbarski in intarzerski tehniki priučena. Pojavlja se potreba po ustreznem šolanju za rezbarski poklic.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panogi nista vpisani v Register nesnovne kulturne dediščine Slovenije, prav tako nimata posebnega statusa. Nekateri rokodelski rezbarski izdelki in lesene intarzije imajo že pridobljen certifikat domače in umetnostne obrti  »Rokodelstvo Art&Craft Slovenija«.  |
| **Vidik identitete in prepoznavnosti**  | Rokodelci v panogi niso povezani. Rokodelci, ki izdelujejo rezbarije in inatarzije, so primarno mojstri, ki se ukvarjajo z mizarsko ali tesarsko dejavnostjo. Panogi nista krajevno prepoznavni in lokalno identitetni, saj rokodelci posamič delujejo na različnih območjih Slovenije. Spretnost izdelovanja rezbarskih izdelkov in intarzij (lesnih, slamnatih, kovinskih, kamnitih intarzij) je cenjena tudi zaradi ohranjanja dediščine (restavratorstvo). |
| **Vidik družbenega in gospodarskega napredka** | Sodobna tehnologija izdelovanja posnetkov rezbarske in intarzerske dediščine uporablja sodobna, tudi umetna gradiva, vendar je največje mojstrstvo še vedno v obvladovanju klasičnih načinov ročnega rezljanja lesa, obdelovanja materialov ter vzorcev. Uporaba lesa, predvsem slovenskega, pozitivno prispeva k varovanju okolja. Delo rezbarskih in intarzerskih mojstrov je povezano predvsem z restavriranjem in posameznimi naročili. |
| **Vidik učinkov na medgeneracijsko povezovanje in vseživljenjsko učenje** | Prenos znanja poteka s prikazi in delavnicami z uveljavljenimi mojstri. V panogi ni pomembnejšega medgeneracijskega povezovanja ali vključevanja ranljivih skupin.  |
| **Vidik učinkov na turizem**  | Dejavnosti sta s svojimi izdelki vpeti v turistično ponudbo domačih delavnic ali trgovin s spominki. Dovršeni rezbarski in intarzerski izdelki so vključeni tudi v objekte kulturne dediščine. |
| **Viri in literatura** | Bogataj, Janez1999 *Mojstrovine Slovenije. Srečanja s sodobnimi rokodelci*. Ljubljana: Rokus |